UTJECAJ TALIJANSKOG ŠKOLSTVA U DALMACIJI

Zahvaljujući stalnom priljevu Talijana s Apeninskog poluotoka, kao i tradicionalnoj ukorijenjenosti venetskog narječja, dalmatinski su gradovi sačuvali svoj dvojezični karakter.

Okončanjem prvog svjetskog rata politička situacija na hrvatskoj strani Jadrana postala je složenija zbog talijanske okupacije dijela Dalmacije, koja je otežala transformaciju vlasti nakon raspada Austro-Ugarske Monarhije. Raspad države i okupacije odrazile su se na rad institucija pokrajinske vlasti, stoga je u takvim okolnostima došlo i do otežanog funkcioniranja školskog sustava.

Na okupiranom dijelu Dalmacije talijanske su vlasti vršile pritisak na nastavnike i škole da bi nakon potpisivanja Rapalskog ugovora u studenom 1920. godine uslijedilo gašenje škola na hrvatskom jeziku u dijelovima koje su ugovorom dobili.

Između dva rata talijanska je manjina u jugoslavenskoj Dalmaciji imala sedam osnovnih škola (u Krku, Šibeniku, Trogiru, Splitu, Hvaru, Korčuli i Dubrovniku) i razne udruge.

Nakon što su u svibnju 1941. Ante Pavelić i Benito Mussolini potpisali Rimske ugovore, dokumente koji su odredili nove granice između NDH i Italije, uspostavljeno je Namjesništvo Dalmacije (tal. Governatorato della Dalmazia) u Zadru, koji je obuhvaćalo zadarsku, splitsku i bokokotorsku pokrajinu.

Nedugo nakon osnutka, Namjesništvo je odlučilo osnovati nove škole inspirirane fašističkom ideologijom. Zbog toga je početkom rujna 1941. donesena "Povelja školstva - načela, ciljevi i metode fašističke škole (tal. Carta della Scuola - principi, obiettivi e metodi della Scuola Fascista), dokument prema kojem je trebala biti normirana djelatnost škola "na vječnim vrijednostima talijanske rase i civilizacije". Škola je bila definirana kao "prvi temelj uzajamnosti svih društvenih snaga, od obitelji preko Korporacije do Stranke" koja "obrazuje čovječju i političku svijest novih naraštaja". U školu se kretalo od 4. godine života pa sve do 21. (najprije se od 4. do 14.godine pohađala osnovna škola, a od 14. do 21. viša). Državni su zavodi osiguravali sposobnim i siromašnim učenicima nastavak školovanja.

Talijanska je vlast dovodila učitelje većinom iz unutrašnjosti Italije, koji su više bili vojnici nego kvalificirani učitelji. Nisu znali hrvatski jezik, a djecu su podučavali na talijanskom jeziku te isticali talijansku povijest i kulturu.

Godine tijekom drugog svjetskog rata su obilježene brojnim pobunama protiv Povelje školstva, posebno splitskih i šibenskih srednjoškolaca zbog velikog broja komunističkih simpatizera.

Godine 1953. uslijed Tršćanske krize zatvorena je i posljednja talijanska škola u Dalmaciji (u Zadru).

Izvori:

* Talijani u Hrvatskoj (wikipedia)
* Vlatko Smiljanić: "Odgojno-obrazovna kultura u Hrvatskoj tijekom Drugog svjetskog rata u svjetlu dokumenata sukobljenih strana", Sveučilište u Zagrebu, Hrvatski studiji, 2019.

Ines Markoč